Catalunya compta amb una important xarxa d'agents que juguen un paper diferent i que conformen un ecosistema de gran potencial i dinamisme.
Amb el Decret 66/2016, de 19 de gener de 2016, es va crear la Direcció General de Recerca i Innovació en Salut, que té com a objectius principals el disseny, el seguiment i l'avaluació del Pla estratègic de recerca i innovació en salut, mitjançant el qual es vol promoure la planificació i el foment de la política de recerca i la generació d'innovació, i avaluar-ne l'impacte social.
La Direcció General de Recerca depèn del Departament d'Empresa i Coneixement de la Generalitat i la seva missió principal és el foment de la recerca i el suport a les universitats, centres de recerca, grans instal·lacions i altres entitats.
L'Agència de Qualitat i Avaluació Sanitàries de Catalunya (AQuAS) depèn del Departament de Salut i té com a missió generar coneixement rellevant per contribuir a millorar la qualitat, la seguretat i la sostenibilitat del sistema de salut de Catalunya.
ACCIÓ és l'agència de la Generalitat de Catalunya per impulsar la competitivitat de l'empresa catalana.
Està especialitzada en el foment de la innovació i la internacionalització empresarial.
En l'àmbit de la salut estan acreditades 39 entitats del total d'entitats acreditades que estan desenvolupant i facilitant tecnologies al teixit empresarial del sector salut.
L'Agència de Gestió d'Ajuts Universitaris i de Recerca (AGAUR) dona suport al Govern de la Generalitat de Catalunya en política d'universitats i recerca, basada en la competitivitat en R+D i l'excel·lència, mitjançant el finançament de persones i capacitats.
L'Agència de Salut Pública de Catalunya treballa per fer més sana, saludable i segura la vida i l'entorn de les persones de Catalunya.
Vetlla per la millora de la salut individual i col·lectiva amb polítiques de promoció per a la salut i prevenció de la malaltia, de protecció i vigilància de la salut, de seguretat alimentària i de salut laboral.
Les universitats exerceixen un paper central en qualsevol sistema de recerca, desenvolupament i innovació per la seva triple missió en docència, recerca i transferència.
Catalunya disposa de set universitats públiques, quatre de privades i una de virtual.
Cada any es graduen, aproximadament, en ciències de la salut (medicina, infermeria, fisioteràpia, farmàcia, odontologia) uns 6.000 estudiants en graus i 1.500 en màsters.
Dispositius assistencials: centres hospitalaris i d'atenció primària
Segons dades de la memòria del CatSalut, el sistema hospitalari català aplega 625 dispositius: 71 hospitals de titularitat pública (dotze dels quals són universitaris), 29 de privats (dos dels quals són universitaris), 369 equips d'atenció primària (285 de l'ICS i 84 no pertanyents a l'ICS), 92 de sociosanitaris (concertats, vuit dels quals amb atenció exclusivament ambulatòria), 16 centres de salut mental i sociosanitaris (sense concert), 19 centres de psiquiatria (amb concert) i 29 centres d'atenció ambulatòria a la salut mental.
Cercador de centres sanitaris del Sistema sanitari integral d'utilització pública de Catalunya (SISCAT)
Catalunya disposa d'instituts de recerca associats als hospitals que, al mateix temps, pertanyen a la Institució CERCA.
A més, hi ha centres CERCA no associats a centres sanitaris, que fan recerca en l'àmbit de la biomedicina i ciències de la vida.
Finalment, hi ha un centre associat als centres d'atenció primària.
Resolució ECO/2405/2015, de 21 d'octubre, de reconeixement de diversos centres de recerca de Catalunya com a centres CERCA
Biocat és l'entitat que coordina i promou el sector de les ciències de la vida i de la salut a Catalunya; un agent estratègic i catalitzador en la construcció de l'ecosistema català d'innovació en ciències de la vida i de la salut, que integra empreses, entitats i grups de recerca, hospitals, universitats i administracions.
En els darrers anys, s'ha desenvolupat de forma progressiva un teixit d'infraestructures científiques i tecnològiques arreu del sistema al servei de la comunitat investigadora.
Grans instal·lacions i infraestructures científiques
El Govern de Catalunya va apostar, en col·laboració amb l'Estat, per tres grans instal·lacions: el sincrotró ALBA (CELLS), el Barcelona Supercomputing Center (BSC) i el Centre Nacional d'Anàlisi Genòmica (CNAG).
Els parcs científics i tecnològics són unes infraestructures estratègiques de suport i interrelació entre els diversos agents del sistema.
Els biobancs són instruments on la participació de la població en la recerca es fa més palesa i on conflueixen les necessitats de la població i del personal investigador per donar resposta a problemes de salut rellevants.
Disposen de col·leccions de mostres biològiques ben caracteritzades i estandarditzades i de les corresponents dades clíniques associades.
Els estabularis són establiments dedicats a la producció i manteniment d'animals d'experimentació.
El Departament de Salut ha impulsat una plataforma d'assaigs clínics, la Barcelona Clinical Trials Platform (BCTP), que ofereix eines i estratègies per millorar el coneixement de la investigació clínica a Catalunya i la seva projecció tant interna com externa.